
	Παρουσίαση του βιβλίου
του Νίκου Κατσαλίδα

Η χλόη της Ανατριχίλας

στο Σπίτι της Κύπρου

Την Τρίτη 20 Μαρτίου 2018 και ώρα 19:00 θα πραγματοποιηθεί στο Σπίτι της Κύπρου, Ξενοφώντος 2Α στο Σύνταγμα, η παρουσίαση του ποιητικού βιβλίου του Νίκου Κατσαλίδα Η χλόη της ανατριχίλας, που κυκλοφορεί από τις Εκδόσεις του Φοίνικα.

Για το βιβλίο θα  μιλήσουν ο κ. Κώστας Γ. Παπαγεωργίου, ποιητής, πεζογράφος,  δοκιμιογράφος, ο κ. Μάριος Μιχαηλίδης, ποιητής, πεζογράφος και ο κ. Δημήτρης Κοσμόπουλος, ποιητής, δοκιμιογράφος, μεταφραστής, Διευθυντής Περιοδικού Νέα Ευθύνη.
Ποιήματα θα διαβάσει ο ηθοποιός Κώστας Γιαλίνης.
Ο Νίκος Κατσαλίδας γεννήθηκε στην Άνω Λεσινίτσα, περιοχής Θεολόγου Αγίων Σαράντα. Γιος του λαογράφου Γρηγόρη Κατσαλίδα. Έκανε ανώτατες φιλολογικές σπουδές στα Τίρανα. Ποιητής, πεζογράφος, μεταφραστής, δοκιμιογράφος με πολλές τιμητικές διακρίσεις. Μέλος κι επίτιμο μέλος λογοτεχνικών ενώσεων και σωματείων. Υπηρέτησε ως καθηγητής φιλόλογος στην ιδιαίτερη πατρίδα του και ως λογοτεχνικός συντάκτης στον Τύπο της Ελληνικής Μειονότητας. Αντιπροσωπευτικά του ποιήματα συμπεριλαμβάνονται σε παγκόσμιες ανθολογίες στα αγγλικά, γαλλικά, γερμανικά, ιταλικά, βουλγαρικά, ρουμανικά, ενώ ο ίδιος μετέφρασε στα αλβανικά 50 Έλληνες δημιουργούς. Ένας από τους ιδρυτές της Δημοκρατικής Ένωσης Εθνικής Ελληνικής Μειονότητας (ΔΕΕΕΜ) «Ομόνοια». Κατά το 2001-2002 χρημάτισε Υπουργός Επικρατείας (παρά τῳ Πρωθυπουργῲ) για τα Ανθρώπινα Δικαιώματα στην Αλβανία. Κατά το 2004-2008 διετέλεσε Μορφωτικός Σύμβουλος στην Αλβανική Πρεσβεία στην Αθήνα. Το 2001 απέσπασε το βαλκανικό βραβείο «Αίμος». Το 2002 του απονεμήθηκε η «Ασημένια Πένα» από το Υπουργείο Πολιτισμού της Αλβανίας για τη μετάφραση του Οδυσσέα Ελύτη. Συμπεριλαμβάνεται στο Εγκυκλοπαιδικό Λεξικό της Αλβανικής Ακαδημίας και στην Παγκόσμια Εγκυκλοπαίδεια Who is who του 2012. Το 2012 παρασημοφορήθηκε από τον Πρόεδρο της Αλβανικής Δημοκρατίας με το ανώτατο μετάλλιο «Μεγάλος Καλλιτέχνης». Είναι τακτικό μέλος της Εταιρείας Συγγραφέων.

